הרב ליאור אנגלמן
ירידת הדורות 

אל פי תהום- איש אינו יכול להכחיש כי מבחינה רוחנית ישנה תופעה של 'ירידת הדורות'. כבר הורו הקדמונים: "אם ראשונים בני מלאכים אנו בני אנשים, ואם ראשונים בני אנשים, אנו כחמורים, ולא כחמורו של ר' חנינא בן דוסא ושל רבי פנחס בן יאיר, אלא כשאר חמורים" (שבת קיב). התהליך הזה של ירידת הדורות בולט מאד לאורך זמן, אך הוא נכון גם ביחס לדורות הסמוכים זה לזה, כדברי ר' ישמעאל ב"ר יוסי: "כשם שבין זהב לעפר כך בין דורינו לדורו של אבא" (ירושלמי גיטין ו, ז). השאלה הגדולה היא מדוע קיים התהליך הזה, והאם ניתן למנוע אותו? האם יש בכוחנו למנוע את הירידה לה צפוי דורנו ביחס לדור הקודם, או שמא כך היא גזירתו של הקב"ה ונקבלה באהבה מתוך תקווה לגלות מעט מדוע מנהיג רבש"ע את עולמו בדרך של ירידת הדורות. ככלל, אנו רואים כי מבחינה מדעית העולם מתקדם כל העת, והגילויים הטכנולוגיים להם זוכה כל דור מאפילים על גילוייו של הדור הקודם, ובהקשר זה אם ראשונים כחמורים אנו כבני אדם... לכאורה, ניתן היה לצפות כי הרשות שנותן הקב"ה לבני האדם לגלות ולהתפתח במדע, ולתקן את קללת אדם וחוה, תלך בד בבד עם התפתחות מוסרית של האדם, מתוך ידיעת הקב"ה כי האדם לא יוסיף לנצל את כוחו וחוכמתו להשחית, אך אם מבחינה מדעית הדורות הולכים ועולים ומבחינה רוחנית הולכים ומתמעטים, הרי שאנו רצים אל פי התהום.

ירידה או עלייה?- הרב חרל"פ, בפירושו לפרקי אבות, רואה בתהליך שגרם לירידת הדורות תוצאה שלזיהוי לא נכון של דבר מבורך: "אלא שבודאי הירידות של כל דור ודור אינן מכוונות ביסודן לירידה, כי אם דווקא לעליה, ולא רק ירידה לצורך עליה, אלא לעלייה ממש" (מי מרום ב', א, ד). לדבריו, לכל דור ישנו תפקיד המיוחד רק לו, תפקיד שאם ייענה לו ויבצע אותו, הרי הוא תורם את חלקו לשרשרת הדורות העולה מעלה מעלה: "והעניין, שלכל דור יש תפקיד מיוחד, מה שהדור ההוא צריך לגלותו, לשכללו ולתקנו, ובשביל זה ניתן להדור ההוא גם עוז וכוח להוציא את תפקידם מן הכוח אל הפועל, וכשהדור הזה הולך, ובא דור אחר, הנה כל התפקידים שכבר כבשו לפניהם את דרכם, אין להם עוד אותו העוז של הדור הקודם, וניתן להם עוז לתפקיד החדש בלבד. ואם מתרשלים חלילה במילוי התפקיד החדש, הרי נמצאים אז במצב של ירידה גמורה, לא הישן ולא החדש, לא הישן בשביל חיסרון העוז והכוח להשיגו, ולא את החדש למיעוט ההתאמצות להשיגו" (שם).
 לאחר שביצע הדור הראשון את המשימה המיועדת לו אין ציפייה מן הדור השני לשוב על אותם דברים ולהגשים את אותם היעדים, עליו לתור אחר משימתו שלו ולא לנסות לחקות את קודמיו. זאת ועוד, בדור החדש ניטעו כוחות שיש בהם כדי לאפשר לו למלא היטב את משימתו שלו, אך אין בהם את הכישרון להידמות לדור הקודם במשימה שהוטלה על כתפיו. ירידת הדורות הינה תוצאה בלתי נמנעת של ניסיונו של הדור החדש לחקות את הדור שקדם לו ולהתנכר למשימתו שלו. הירידה תהא הכרחית, שהרי אין לו כלים למלא את הייעוד של הדור הקודם, ואל משימתו שלו, אליה מכוונים כישרונותיו, טרם נתן את דעתו. לעיתים הדור החדש המנסה בכוח לחקות את הדור שקדם לו מתייאש לאחר שמוצא כי אין לו הכוחות הראויים לכך, ולעיתים דור ההורים הוא המבקש בכל דרך להוביל את דור הבנים להמשיך בדרך זהה לחלוטין לזו שלהם, ובכך אונס דור ההורים את דור ילדיו לחוות ירידת דורות ולא למצוא את ייעודם עלי אדמות. מתחים רבים בין דור ההורים לדור ההורים נובעים מן הטעם הזה. ההורים מכירים אך ורק את משימתם שלהם, מתקשים לראות כי בילדיהם ניטעו כישרונות אחרים המאפשרים לממש מטרות שהוריהם לא התוודעו אליהם.
אם כן, ניתן למנוע את הירידה בזיהוי של יעד חדש המתאים לדור שלנו. צריך הרבה אומץ, מקוריות ויכולת התחדשות שלא להפטיר כדאשתקד, ותוך עין טובה הרואה בהערכה רבה את חוליית השרשרת שנוספה בדור הקודם, להתחיל לתור אחר החולייה אותה עלינו להוסיף. "ולעומת זה, אם מתאמצים ע"פ העוז שניתן להשיג את התפקיד החדש, אזי מצטרף התפקיד החדש עם התפקידים הקודמים ומשיגים אותו בנקל, לפי שכבר נכבשה הדרך לפניהם, ועל ידי זה מתעלה התפקיד החדש יותר מהתפקידים של כל הדורות הקודמים, ובזה אדרבה הדורות הולכים ומתעלים, הולכים ומתגדלים" (שם). יאיר ה' את עינינו לגלות את חלקנו, את משימת דורנו, משימה שתסחוף אחריה את הדור כולו.